Tatjana „Tanja” Logvin (în , în ) (n. 25 august 1974, în Zaporoje, RSS Ucraineană) este o fostă handbalistă austriacă și componentă a echipei naționale a Austriei. Logvin a participat la Jocurile Olimpice de vară din 2000, unde Austria s-a clasat a cincea și a fost desemnată, alături de Nadine Krause, cea mai bună marcatoare la Campionatul Mondial din 2005, unde a marcat 60 de goluri în doar 5 meciuri, cu toate că echipa Austriei nu a depășit faza grupelor preliminare. Deși a evoluat și pe extremă, postul care a consacrat-o a fost cel de intermediar stânga. Logvin a fost și o executantă foarte eficace a loviturilor de la 7 metri.